IMISLab/GreekWikipedia huggingface dataset:
Ερρίκος της Κάτω Λωρραίνης

Ο Ερρίκος, γερμ. Heinrich (περί το 1059 - περί το 1119) από τον Οίκο του Λίμπουργκ ήταν κόμης του Λίμπουργκ & Αρλόν (1082 - 1119) και δούκας της Κάτω Λωρραίνης (1101 - 1106).

 Ήταν γιος του Βάλεραν Α΄ κόμη του Λίμπουργκ & Αρλόν και της Γιούττα, κόρης του Φρειδερίκου δούκα της Κάτω Λωρραίνης. Η μάμμη του Αδέλα των Αρντέν είχε δώσει μία ιδιοκτησία στην Εκκλησία, αλλά ο Ερρίκος την πήρε πίσω. Ο Έγκιλμπερτ αρχιεπίσκοπος του Τρηρ τον κάλεσε να την επιστρέψει και όταν ο Ερρίκος αρνήθηκε, αφορίστηκε. Ο Ερρίκος με τα όπλα έκανε τον Έγκιλμπερτ να ηττηθεί σοβαρά. Ήταν επίτροπος (advocate) του αββαείου του Σιντ-Τρούιντεν, κάτι που κληρονόμησε από τον πατέρα του. Όταν ο ηγούμενος Χέρμαν ήλθε σε ρήξη με τον Ερρίκο Δ΄ των Σαλίων της Γερμανίας, ο Ερρίκος τον υποστήριξε. Πολλοί τοπικοί ευγενείς έφυγαν στην Α΄ Σταυροφορία, όπως ο Γοδεφρείδος κόμης του Μπουγιόν και δούκας της Κάτω Λωρραίνης. Η εξουσία του Ερρίκου αυξήθηκε στη Βελγική, αλλά την καταχράστηκε, ειδικά στις μονές. Ο βασιλιάς της Γερμανίας παρενέβη και το 1101 κατέλαβε το Λίμπουργκ· ανάγκασε τον Ερρίκο να δηλώσει υποτέλεια και σε αντάλλαγμα του παραχώρησε το δουκάτο της Κάτω Λωρραίνης, που είχε εγκαταλείψει ο Γοδεφρείδος. Ήλθε σε ανταγωνισμό με τον Γοδεφρείδο Α΄ κόμη του Λουβαίν. Υποστήριξε τον Ερρίκο Ε΄, γιο του Ερρίκου Δ΄, εναντίον του πατέρα του. Μετά άλλαξε στρατόπεδο, υποστηρίζοντας τον Ερρίκο Δ΄. Όταν όμως το 1106 ο Ερρίκος Δ΄ απεβίωσε, οι οπαδοί του Ερρίκου Ε΄ λεηλάτησαν τα φέουδά του, το Λίμπουργκ κατελήφθη και ο Ερρίκος φυλακίστηκε στο Χίλντεσχαϊμ, ενώ το δουκάτο του δόθηκε στον Γοδεφρείδο Α΄ κόμη του Λουβαίν. Ο Ερρίκος δραπέτευσε και προσπάθησε να ανακαταλάβει το Λίμπουργκ και την Κάτω Λωρραίνη, αλλά απέτυχε. Έκανε ειρήνη· ονόμασε τον εαυτό του δούκα του Λίμπουργκ. Συμμάχησε με τους εξεγερθέντες ενάντια στον Ερρίκο Ε΄: πολέμησε μαζί με τον Λοθάριο των Σούπλινμπουρκ τότε δούκα της Σαξονίας και νίκησαν στο Άνντερναχ (1114) και το Βέλφεσχολτ (1115). Το 1119 απεβίωσε σε ηλικία 60 ετών και τον διαδέχθηκε ο γιος του Βάλεραν. Νυμφεύτηκε πρώτα την Αδελαΐδα, κόρη του Μπότο του Πότενσταϊν, η οποία απεβίωσε το 1106 και μετά την Γιούντιτ του Σβάινφουρτ, κόρη του Όθωνα Γ΄ των Ποππονιδών δούκα της Σουαβίας και είχε τέκνα: Βάλεραν π. 1085-1139, δούκας της Κάτω Λωρραίνης. Αδελαΐδα, παντρεύτηκε τον Κόνραντ Α΄ δούκα της Μερανίας. (;) Σίμων (12ος αι.) κοντόσταυλος της Ιερουσαλήμ κατά την Α΄ Σταυροφορία. Loud, Graham A.; Schenk, Jochen, eds. (2017). The Origins of the German Principalities, 1100-1350: Essays by German Historians. Routledge.
Αργοστόλι

Το Αργοστόλι είναι πόλη της Κεφαλονιάς και πρωτεύουσα του Δήμου Αργοστολίου. Αποτελεί την πρωτεύουσα και το κέντρο δραστηριοτήτων του νησιού από το 1757, οπότε υπήρξε σημαντική μετακίνηση πληθυσμού από την παλαιά πρωτεύουσα, τον Άγιο Γεώργιο, με σκοπό την εκμετάλλευση των εμπορικών δυνατοτήτων του κόλπου της περιοχής. Κατά την απογραφή του 2011 είχε 9,748 κατοίκους. Είναι επίσης πρωτεύουσα της επαρχίας Κραναίας που περιλαμβάνει το νότιο και νοτιοδυτικό τμήμα του νησιού. Επίσης είναι η μεγαλύτερη πόλη του νησιού και συνδέεται ακτοπλοϊκώς με το Ληξούρι που είναι η δεύτερη μεγαλύτερη πόλη του νησιού. Ο κόλπος του Αργοστολίου που το περιβάλει είναι ένα ιδιαίτερα ασφαλές λιμάνι. Η πόλη διαθέτει μία πλούσια σε υλικό βιβλιοθήκη, την Κοργιαλένειο.

 Από το 1600 περίπου φαίνεται πως άρχισε να οικίζεται η περιοχή κοντά στον Κούταβο και ιδιαίτερα από τη μεριά που σήμερα είναι η περιοχή της Γέφυρας και η Σισιώτισσα. Η λύση για μια νέα πόλη που να έχει όσο δυνατό καλύτερες προδιαγραφές με πρώτη αυτή του ασφαλή λιμένα θα προκύψει αργότερα, όταν το 1757 θα αποφασιστεί να μεταφερθεί η πρωτεύουσα από το Κάστρο του Αγίου Γεωργίου εκεί κοντά στον Κούταβο, όπου υπήρχε ένας οικισμός επί το πλείστον από ψαράδες, ένα επίνειο του Κάστρου που ονομαζόταν Tener della Scala di Cefalonia. Παλαιότερα το λιμάνι του νησιού υπήρχε εκεί στον Κούταβο, το Porto de la Zephalonia ή Porto de l’ Arsenal, στον μυχό. Από το 1757 και μετά το Αργοστόλι άρχισε να μεγαλώνει σταδιακά. Όταν τα Επτάνησα πέρασαν στους Άγγλους, περίπου το 1810, η Κεφαλλονιά όπως και τα άλλα Επτάνησα είχε το δικό της Άγγλο κυβερνήτη. Ένας από αυτούς ήταν ο Ντε Μποσέ, ο οποίος έκανε πολλά έργα στο Αργοστόλι και ήταν ο δημιουργός της γέφυρας του Αργοστολίου. Η γέφυρα αυτή μήκους περίπου ενός χιλιομέτρου συνέδεε το Αργοστόλι με την απέναντι πλευρά του κόλπου του Αργοστολίου. Η παλαιά πόλη του Αργοστολίου ήταν κατά πολύ γραφικότερη από τη σημερινή αφού περιείχε πολλά μεγάλα κτίρια με Ιταλικές επιρροές στην αρχιτεκτονική τους. Η προσεισμική πόλη χαρακτηριζόταν από πολλά επιβλητικά αρχοντικά και μέγαρα, με ιταλικές επιρροές στην αρχιτεκτονική των σπιτιών του με αναγεννησιακά και μπαρόκ στοιχεία. Το Αργοστόλι, επίσης ήταν η δεύτερη πόλη στην Ελλάδα που ηλεκτροφωτίστηκε. Ένα από τα «μυστήρια» του Αργοστολίου είναι οι Καταβόθρες, ένα σπάνιο γεωλογικό φαινόμενο. Ένα από τα κύρια αξιοθέατα του Αργοστολίου είναι και το Φανάρι ή αλλιώς ο Φάρος των Αγίων Θεοδώρων.Βρίσκεται λίγο πιο έξω από το Αργοστόλι και είνα πάνω σε τεχνητή χερσόνησο.Είνζαι ένα κυκλικό κτίριο που στηρίζεται σε είκοσι λευκούς κίονες δωρικού ρυθμού. Χτίστηκε το 1928, επί εποχής Κάρολου Νάπιερ. Το 1964 ξαναχτίστηκε από τον Κεφαλλονίτη αρχιτέκτονα Τάκη Παυλάτο, μετά την καταστροφή που υπέστη απο τους σεισμούς του 1953. Ιστότοπος του Δήμου Κεφαλονιάς faroi.com: Ο πέτρινος παραδοσιακός φάρος στο Αργοστόλι - Φάρος Αγίων Θεοδώρων Αρχειοθετήθηκε 2013-05-14 στο Wayback Machine.
Τάιτους Ο'Νιλ

Ο Θάντιους Μάικλ Μπουλάρντ (γεν. 29 Απριλίου 1977) είναι Αμερικάνος επαγγελματίας παλαιστής και πρώην παίχτης του Αμερικάνικου ποδοσφαίρου. Αυτή τη περίοδο αγωνίζεται στην εταιρία πάλης WWE και εμφανίζεται στα ρινγκ ως ο «Τάιτους Ο'Νιλ».

 Ο Μπουλάρντ υπέγραψε συμφωνία με την World Wrestling Entertainment το 2009 και ξεκίνησε την προπόνηση του στο εκπαιδευτήριο FCW. Εκεί κατείχε τους ομαδικούς τίτλους για ένα τρίμηνο. Ως Τάιτους Ο' Νιλ, συμμετείχε στη δεύτερη σεζόν του NXT, με δάσκαλο τον Ζακ Ράιντερ. Ο Ο' Νιλ ήταν ο πρώτος που αποκλείστηκε απο το σόου. Τον Μάρτιο του 2011, πήρε μέρος στη πέμπτη σεζόν του NXT, με δάσκαλο τον Χορνσουάγκλ. Ο Τάιτους Ο' Νιλ είχε ορισμένες αντιπαλότητες και τον Ιανουάριο του 2012 άλλαξε ρόλο, με στόχο να γίνει αντιπαθής στο κοινό. Σύντομα, δημιούργησε ομάδα με τον Ντάρεν Γιάνγκ και τον Μάρτιο άρχισαν κόντρα με τους αδερφούς Ούσο. Η ομάδα μεταφέρθηκε στο SmackDown, όπου και νικούσαν σε αρκετούς αγώνες. Τον Ιούνιο ο Άμπραχαμ Ουάσινγκτον έγινε μάνατζερ τους και παρέμεινε με αυτό το ρόλο για δύο μήνες προτού απολυθεί τον Αύγουστο. Καθώς, πέρναγαν οι μήνες η ομάδα έγινε γνωστή και διεκδίκησε τον Ομαδικό Τίτλο, χωρίς όμως να τον κατακτήσει. Τον Ιανουάριο του 2014 η ομάδα χωρίστηκε, αφού μετά από μια ήττα τους ο Τάιτους Ο'Νιλ επιτέθηκε στον Γιανγκ και έγινε αντιπαθής στο κοινό. Έπειτα ήρθαν αντιμέτωποι, με τον Τάιτους να παίρνει τη νίκη. Ο Μπουλάρντ πήρε υποτροφία σε αθλητικό κολέγιο της Φλόριντα, για να ασχοληθεί με το ποδόσφαιρο. Αργότερα, ασχολήθηκε επαγγελματικά, παίζοντας στην Arena Football League. Το 2007 αποσύρθηκε από το άθλημα. Προφίλ στο OWoW.com
Ασπρόκαμπος Σικυωνίων Κορινθίας

Για τον οικισμό με ίδιο όνομα στην Κορινθία, δείτε: Ασπρόκαμπος Λουτρακίου ΚορινθίαςΟ Ασπρόκαμπος είναι χωριό και κοινότητα του δήμου Σικυωνίων στον νομό Κορινθίας. Βρίσκεται 8 χλμ. βορειοαντολικά από την λίμνη Στυμφαλία, 11 χλμ. βορειοδυτικά από την Νεμέα και 22 χλμ. νοτιοδυτικά από το Κιάτο. Σύμφωνα με την απογραφή του 2011, το χωριό έχει συνολικά 211 κατοίκους.

 Ο Ασπόκαμπος είχε, όπως και πολλές άλλες περιοχές της Ελλάδας, αξιόλογες διοικητικές μεταβολές κατά τον 19ο, 20ό και 21ο αιώνα, που είναι συνοπτικά οι εξής: ΦΕΚ 19Α - 07/06/1834 Ο οικισμός προσαρτάται στο δήμο Στυμφαλίας ΦΕΚ 136Α - 08/07/1899 Ο οικισμός αποσπάστηκε στο νομό Κορινθίας από το νομό Αργολίδος και Κορινθίας ΦΕΚ 282Α - 04/12/1909 Ο οικισμός αποσπάστηκε στο νομό Αργολίδος και Κορινθίας από το νομό ΚορινθίαςΦΕΚ 262Α - 31/08/1912 Ο οικισμός αποσπάται από το δήμο Στυμφαλίας και ορίζεται έδρα της κοινότητας Ασπροκάμπου ΦΕΚ 105Α - 29/04/1949 Ο οικισμός αποσπάται από το νομό Αργολίδος και Κορινθίας και υπάγεται στο νομό ΚορινθίαςΦΕΚ 244Α - 04/12/1997 Ο οικισμός αποσπάται από την κοινότητα Ασπροκάμπου και προσαρτάται στο δήμο ΣτυμφαλίαςΦΕΚ 87Α - 07/06/2010 Ο οικισμός αποσπάται από το δήμο Στυμφαλίας και προσαρτάται στο δήμο Σικυωνίων Προσωπικότητες που γεννήθηκαν στον Ασπρόκαμπο Φιλιώ Πυργάκη (1939-2021), Ελληνίδα τραγουδίστρια παραδοσιακής και δημοτικής μουσικής. Γιάννης Ποττάκης (1939 - 2015) Έλληνας δικηγόρος και πολιτικόςο οποίος διετέλεσε βουλευτής και υπουργός.
Μιχάλης Κεφάλας

Ο Μιχάλης Κεφάλας [MA (York), PhD (London), HonFNAM, BA (Hon) Hum (Open), MEd (Aegean)] είναι διδάκτορας μουσικής σύνθεσης του Πανεπιστημίου Goldsmiths του Λονδίνου. Γεννήθηκε στην Αθήνα το 1966. Το 1994 δημιούργησε τη Μουσική Σχολή «Αλύπιος». Το 1996 διορίστηκε καθηγητής μουσικής στην πρωτοβάθμια εκπαίδευση και με πενταετή εκπαιδευτική άδεια του Υπουργείου Παιδείας και διάφορες υποτροφίες και χορηγίες ειδικεύτηκε στη σύνθεση στο York (D. Blake) και το Λονδίνο (R. Redgate). Το 2016 ολοκλήρωσε το δεύτερο μεταπτυχιακό του στο Πανεπιστήμιο του Αιγαίου πάνω στις Επιστήμες της Αγωγής – Εκπαίδευση με Χρήση Νέων Τεχνολογιών με υποτροφία αριστείας.

 Έχει συνθέσει περισσότερα από 120 έργα για διάφορες φόρμες και μέσα, όπως εκπαιδευτική μουσική για παιδιά, μουσική δωματίου, κύκλους τραγουδιών, ορχηστρική και σκηνική μουσική. Τα ερευνητικά του ενδιαφέροντα κινούνται γύρω από την όπερα επιστημονικής φαντασίας και την αρμονία των σφαιρών, τη μουσική των μεταναστών στo πλαίσιo μιας διαπολιτισμικής εκπαίδευσης, τη μουσική εκπαίδευση ατόμων της τρίτης ηλικίας και ΑμεΑ με χρήση νέων τεχνολογιών, κ.ά. Έγραψε τα βιβλία: «Προπαρασκευή για είσοδο στα τμήματα μουσικής των Πανεπιστημίων» (3 εκδόσεις), «Ο μικρόκοσμος του Μάνου Χατζιδάκι», «Έξι έργα. 2000-2004», «Το ρεμπέτικο στο σχολείο» και «Ο Ικαρομένιππος «πετάει» στο σχολείο μας». Επιμελήθηκε τα συλλογικά έργα «36 παρτιτούρες για όλους», που διδάσκεται στο τμήμα Μουσικοθεραπείας του Αριστοτέλειου Πανεπιστημίου (Εύδοξος) και «20 παρτιτούρες ελλήνων συνθετών σε γραφή μπράιγ» για άτομα με αναπηρίες όρασης. Οι παρτιτούρες, τα βιβλία και τα CD’s του έχουν εκδοθεί από τους οίκους Reed Music, Agenda Edizioni per la Musica, , Παπαγρηγορίου-Νάκα, Ορφέα και Φάρο Τυφλών Ελλάδος. Συμμετείχε στη συγγραφή ακόμη είκοσι βιβλίων και πρακτικών συνεδρίων στην Ελλάδα και το εξωτερικό. Ήταν επιμορφωτής στα Π.Ε.Κ. (2014), μέλος της ομάδας ειδικών επιστημόνων για την εκπόνηση των προγραμμάτων σπουδών των Μουσικών Λυκείων της χώρας (2015) και ως αποσπασμένος εκπαιδευτικός, εισηγητής σε θέματα μουσικής του Ινστιτούτου Εκπαιδευτικής Πολιτικής (2017-2018). Την περίοδο 2007-2011 ήταν καλλιτεχνικός διευθυντής του Δημοτικού Ωδείου Υμηττού και από το 2013 της Μουσικής Σχολής «Αλύπιος» (Κορυδαλλός).
Ναΐνα Γέλτσινα

Η Αναστασία "Ναΐνα" Ιοσίφοφνα Γιέλτσινα ( ρωσικά: Анастасия "Наина" Иосифовна Ельцина‎, το γένος Γκίρινα, ρωσ. Гирина, γεννήθηκε στις 14 Μαρτίου 1932) είναι η χήρα του πρώτου Προέδρου της Ρωσίας, Μπόρις Γέλτσιν.

 Η Γέλτσινα γεννήθηκε στην περιφέρεια Αρινμπούρκ το 1932. Μετά την αποφοίτησή της από την κατασκευαστική σχολή στο Ουραλικό Κρατικό Πολυτεχνείο στο Σβερντλόφσκ το 1955, εργάστηκε με διάφορα έργα στο Ινστιτούτο Σβερντλόφσκ. Το 1956, παντρεύτηκε τον Μπόρις Γέλτσιν, τον οποίο γνώρισε στο ινστιτούτο και ζει στη Μόσχα από το 1985. Έχουν δύο κόρες, τη Γέλενα και την Τατιάνα, που γεννήθηκαν το 1957 και το 1960, αντίστοιχα. Η Γέλτσινα σπάνια εμφανιζόταν στο κοινό. Συνόδευσε τον σύζυγό της σε ορισμένες από τις επισκέψεις του στο εξωτερικό, συμπεριλαμβανομένων επισκέψεων του 1997 στη Σουηδία, Φινλανδία, και επίσκεψης του 1999 στην Κίνα. Κατά κανόνα, η Γέλτσινα δεν παρενέβη ποτέ στο πολιτικό έργο του συζύγου της. Ωστόσο, στην προεκλογική εκστρατεία του 1996, συναντήθηκε με ψηφοφόρους και έδωσε συνεντεύξεις στα μέσα ενημέρωσης. Μια σημαντική δημόσια εμφάνιση ήταν η κρατική κηδεία του αείμνηστου συζύγου της στη Μόσχα τον Απρίλιο του 2007. Το 2017, η Γέλτσινα παρουσίασε το βιβλίο της προσωπικής της ζωής στο Κέντρο Γέλτσιν και στη συνέχεια στη Μόσχα. Πολυμέσα σχετικά με το θέμα Naina Yeltsina στο Wikimedia Commons
Τζούλιους Γούμπεϊ

Ο Τζούλιους Γούμπεϊ (γεννηθείς 19 Μαΐου 1984 στη Φρίταουν της Σιέρα Λεόνε), είναι ένας διεθνής μέσος ποδοσφαιριστής. Αγωνίζεται στη Νεφτσί Μπακού και στην εθνική Σιέρα Λεόνε. Το ντεμπούτο του με την εθνική ομάδα της πατρίδας του έγινε σε ηλικία 16 ετών, στις 4 Φεβρουαρίου 2001, σε φιλικό αγώνα με αντίπαλο τη Λιβερία, στα προκριματικά του Παγκοσμίου Κυπέλλου 2002. Από τότε αποτελεί βασικό στέλεχος της ομάδας.

 Ο Τζούλιους Γούμπεϊ γεννήθηκε και μεγάλωσε στη Φρίταουν της Σιέρα Λεόνε. Ξεκίνησε την επαγγελματική του καριέρα στη Σιέρα Λεόνε από την Ιστ Εντ Λάιονς, η οποία αγωνιζόταν στην Α΄κατηγορία του τοπικού πρωταθλήματος. Κατά τη διάρκεια της παρουσίας του στην ομάδα, αξιολογήθηκε σαν ο καλύτερος μέσος της πατρίδας του. Το καλοκαίρι του 2003 έφυγε από τη Σιέρα Λεόνε και υπέγραψε στον κυπριακό σύλλογο Ονήσιλος Σωτήρας, με τον οποία αγωνίστηκε σε 12 παιχνίδια και σκόραρε τρία τέρματα. Ο Γούμπεϊ υπέγραψε στην επίσης κυπριακή ομάδα Νέα Σαλαμίνα Αμμοχώστου το 2004. Στη Νέα Σαλαμίνα παρέμεινε για τρία χρόνια έχοντας 61 συμμετοχές και 24 τέρματα. Αξιολογήθηκε για δύο χρονιές ως ο καλύτερος ποδοσφαιριστής της ομάδας του και σαν ένας από τους καλύτερους ποδοσφαιριστές του κυπριακού πρωταθλήματος. Τον Ιανουάριο του 2007, ο Γούμπεϊ μετεγγράφηκε στη ρουμανική Ουνιβερσιτάτεα Κραιόβα μετά από συμφωνία των δύο ομάδων. Υπέγραψε συμβόλαιο πέντε ετών. Καθιερώθηκε σαν ένας από τους καλύτερους μέσους στη Ρουμανία. Αγωνίστηκε σχεδόν σε όλα τα παιχνίδια της ομάδας του σκοράροντας 13 γκολ, μερικά από τα οποία ήταν πολύ θεαματικά. Τρία χρόνια αργότερα μετά τη μετεγραφή του από τη Νέα Σαλαμίνα στην Craiova, ο Γούμπεϊ επέστρεψε στην Κύπρο (δανεικός μέχρι το τέλος της περιόδου) αλλά αυτή τη φορά για τον Άρη Λεμεσού. Υπέγραψε συμβόλιαο στις 20 Ιανουαρίου 2010. Η συμφωνία δεν προνοούσε δικαίωμα αγοράς από τον Άρη το καλοκαίρι. Επέστρεψε στην Universitatea για την αρχή της περιόδου 2010-11, αλλά το χειμώνα μετακινήθηκε στη Χαζάρ Λανκαράν που αγωνιζόταν στην Α΄ κατηγορία του Αζερμπαϊτζάν. Το 2011 υπέγραψε συμβόλαιο με την αιγυπτιακή Αλ-Μασρί ΣΚ μέχρι το τέλος της περιόδου 2011-12. Στο τέλος της περιόδου 2011-12 υπέγραψε στη Νεφτσί Μπακού που αγωνιζόταν στην Α΄ κατηγορία του Αζερμπαϊτζάν. Η Νεφτσί είχε δικαίωμα συμμετοχής στα προκριματικά του ΟΥΕΦΑ Τσάμπιονς Λιγκ 2012–13 και ο Γούμπεϊ σκόραρε ένα γκολ στον δεύτερο προκριματικό γύρο με αντίπαλο τη Ζεσταφόνι, στην εντός έδρας νίκη με 3-0. Επίσης, σκόραρε ένα γκολ στον επαναληπτικό. Η ομάδα του στον τρίτο προκριματικό αποκλείστηκε από τη συνέχεια του Τσάμπιονς Λιγκ από την Ιρόνι Κίριατ Σμόνα αλλά ο Γούμπεϊ σκόραρε ένα γκολ στην εντός έδρας ισοπαλία. Η ομάδα του συνέχισε στο ΟΥΕΦΑ Γιουρόπα Λιγκ 2012–13 έχοντας αντίπαλο τον ΑΠΟΕΛ. Ο Γούμπεϊ σκόραρε ένα από τα γκολ της ομάδας του στη νίκη με 1-3 επί του ΑΠΟΕΛ στο νέο ΓΣΠ, με την οποία η ομάδα του εξασφάλισε δικαίωμα συμμετοχής στους ομίλου του Γιουρόπα Λιγκ. Στις 4 Φεβρουαρίου 2001, ο Γούμπεϊ έκανε το ντεμπούτο του με την Εθνική Σιέρα Λεόνε σε φιλικό αγώνα με αντίπαλο τη Λιβερία, στα προκριματικά του Παγκοσμίου Κυπέλλου 2002. Από τότε αποτελεί βασικό στέλεχος της ομάδα. ucraiova.blogspot.com Προφίλ UEFA (επισημο) Προφίλ transfermarkt.co.uk
VY Μεγάλου Κυνός

Το VY Μεγάλου Κυνός (VY CMa) (ή στα αγγλικά: VY Canis Majoris) είναι ένα από τα μεγαλύτερα γνωστά άστρα και επίσης ένα από τα πιο φωτεινά. Έχει διάμετρο 1.420 ± 120 φορές μεγαλύτερη από την ηλιακή ακτίνα (6,5 αστρονομικές μονάδες), περίπου 2 δισεκατομμύρια χιλιόμετρα, ενώ στο παρελθόν θεωρούνταν ακόμη μεγαλύτερο, αν και κάποιοι αστροφυσικοί διαφωνούν και προτείνουν ότι η διάμετρός του είναι 600 ηλιακές διάμετροι. Έχει ταξινομηθεί ως ημικανονικός παλλόμενος μεταβλητός αστέρας, με εκτιμώμενη περίοδο 1,420 μέρες. Σε αντίθεση με άλλους υπεργίγαντες που έχουν ένα ή δύο συνοδούς, το VY Μεγάλου Κυνός είναι μονό, αλλά περιβάλλεται από ένα εκτεταμένο νεφέλωμα από υλικά που έχει αποβάλλει. Βρίσκεται περίπου 3.900 έτη φωτός μακριά από τη Γη.

 Ο VY Μεγάλου Κυνός είναι ένας ερυθρός υπεργίγαντας, από τους μεγαλύτερους γνωστούς. Η διάμετρός του αρχικά είχε υπολογιστεί σε περίπου 1.800 με 2.100 φορές μεγαλύτερη από την ηλιακή (περίπου 2,9 δισεκατομμύρια χιλιόμετρα), οπότε, αν βρισκόταν στη θέση του Ήλιου στο ηλιακό σύστημα, τότε η επιφάνειά του θα βρισκόταν λίγο μετά την τροχιά του Κρόνου. Αυτή η διάμετρος το καθιστούσε το μεγαλύτερο γνωστό αστέρι. Όμως, πιο ακριβείς μετρήσεις από το Πολύ Μεγάλο Τηλεσκόπιο του ESO δίνουν διάμετρο περίπου 1,420 ± 120 (περίπου 2 δισεκατομμύρια χιλιόμετρα) φορές μεγαλύτερη από την ηλιακή. Όμως υπάρχουν διαφωνίες σχετικά με αυτό το μέγεθος, καθώς η επιφάνεια του VY Μέγα Κυνός είναι χίλιες φορές αραιότερη από την ατμόσφαιρα της Γης στο επίπεδο της θάλασσας. Αντιθέτως το ηλιακό στέμμα, το οποίο είναι θερμότερο και πυκνότερο από την επιφάνεια του υπεργίγαντα δεν προσμετράται στη διάμετρο του Ήλιου. Η διαχωριστική γραμμή στην οποία τα αποβαλλόμενα υλικά από το άστρο δεν προσμετρώνται στην ακτίνα του αστέρα δεν έχει ακόμη καθοριστεί. Επίσης το VY Μεγάλου Κυνός είναι ένα από τα πιο φωτεινα άστρα στο Γαλαξία, με λαμπρότητα ίση με αυτή 450.000 Ήλιων, αν και το περιαστρικό νεφέλωμα απορροφά μεγάλο μέρος του ορατού φωτός. Η μάζα του αστέρα είναι 30 με 40 φορές μεγαλύτερη από την ηλιακή μάζα. Ο αστέρας είναι πολύ ασταθής και αναμένεται να εκραγεί ως υπερνόβα σε περίπου εκατό χιλιάδες χρόνια, όπως προέβλεψαν αστρονόμοι βασισμένοι σε παρατηρήσεις του ΔΤΧ. UY Ασπίδος, ένας άλλος υπεργίγαντας ο οποίος χαρακτηρίζεται ως ένα από τα μεγαλύτερα γνωστά άστρα Κατάλογος αστέρων του Μεγάλου Κυνός
Τρομώδες παραλήρημα

Το τρομώδες παραλήρημα (Delirium tremens) είναι μια σοβαρή και δυνητικά απειλητική για τη ζωή κατάσταση που προκαλείται συνήθως από την απόσυρση από το αλκοόλ. Συνήθως απαντάται μόνο μετά από διακοπή ή ελάττωση της βαριάς χρήσης αλκοόλ σε ιατρικά εξασθενημένους ασθενείς με μακροχρόνιο ιστορικό εξάρτησης. Είναι σπανιότερο από τη μη επιπλεγμένη στέρηση αλκοόλ. Εκδηλώνεται στο 1 με 3% των εξαρτημένων από το αλκοόλ ασθενών.

 Τα σημεία και συμπτώματα που θέτουν την διάγνωση του τρομώδους παραληρήματος είναι τα εξής: Διαταραχή του επιπέδου συνείδησης με διαταραχές προσανατολισμού, σύγχυση και διέγερση είναι το βασικό γνώρισμα του τρομώδους παραληρήματος. Έντονη υπερδραστηριότητα του αυτόνομου νευρικού συστήματος(ταχυκαρδία, εφίδρωση, πυρετός, άγχος ή αϋπνία). Συνοδές εκδηλώσεις-ζωντανές ψευδαισθήσεις, που μπορεί να είναι οπτικές, απτικές ή οσφρητικές, παραληρητικές ιδέες, τρόμος και επιληπτικές κρίσεις ή, όπως αποκαλούνται, <<σπασμοί από ρουμί>>. Το τρομώδες παραλήρημα μπορεί να επιπλακεί από ραβδομυόλυση, τραύμα, αρρυθμίες, αιμοδυναμική αστάθεια. Ο ιατρικός έλεγχος περιλαμβάνει: Λήψη πλήρους ιστορικού και αντικειμενικής εξέτασης. Εργαστηριακές εξετάσεις-γενική αίματος, ηλεκτρολύτες, γενικός βιοχημικός έλεγχος, δοκιμασίες ηπατικής λειτουργίας, χολερυθρίνη, ουρία, κρεατινίνη, γλυκόζη νηστείας, χρόνος προθρομβίνης, αλβουμίνη, ολικές πρωτεΐνες, βιταμίνες Β, φυλλικό οξύ, αμυλάση ορού, Mayer κοπράνων, γενική ούρων, μέτρηση φαρμάκων στα ούρα, ηλεκτροκαρδιογράφημα, ακτινογραφία θώρακος. Άλλες εξετάσεις που μπορούν να γίνουν: ηλεκτροεγκεφαλογράφημα, οσφυονωτιαία παρακέντηση, αξονική τομογραφία εγκεφάλου, ακτινολογική διερεύνηση γαστρεντερικού σωλήνα. Η φαρμακευτική αντιμετώπιση περιλαμβάνει: Χλωροδιαζεποξείδη (Librium): 25-100 mg από το στόμα ανά 6ωρο (μπορεί εναλλακτικά να χορηγηθούν άλλα κατασταλτικά-υπναγωγά σε ισοδύναμες δόσεις). Θειαμίνη: 100 mg από το στόμα μία με τρεις φορές τη μέρα. Φυλλικό οξύ: 1 mg από το στόμα ημερησίως. Θειικό μαγνήσιο: 1 g ανά 6ωρο για 2 μέρες (στους ασθενείς με επιληπτικές κρίσεις μετά την διακοπή της χρήσης οινοπνεύματος). Αφού ο ασθενής σταθεροποιηθεί, σταδιακή μείωση της δόσης του χλωροδιαζεποξειδίου κατά 20% κάθε 5-7 μέρες. Χορήγηση υπναγωγών για να κοιμάται ο ασθενής επαρκώς. Kaplan & Sadock's,Εγχειρίδιο Κλινικής Ψυχιατρικής, Εκδ.Παρισιάνου, (Αθήνα 2004)
Κινέζικο λάχανο

Το κινέζικο λάχανο (Brassica rapa - Κράμβη η ράπυς) γνωστό και ως λάχανο-σέλινο είναι ένα είδος λάχανου που κατάγεται από την περιοχή του Πεκίνου και χρησιμοποιείται ευρέως στην κουζίνα τής Άπω Ανατολής. Έχει πιο ανοιχτό χρώμα από άλλα είδη λάχανου. Στο Ηνωμένο Βασίλειο ονομάζεται chinese leaf (κινέζικο φύλλο), στη Νέα Ζηλανδία ονομάζεται Wong bok, και στην Αυστραλία Wonbok cabbage (λάχανο wonbok). Στα κινέζικα λέγεται 白菜 (λάχανο με φύλλα) ενώ στα Ιαπωνικά 菜っ葉 (άσπρο λαχανικό).

 Στην Κορεάτικη κουζίνα είναι το κύριο συστατικό του εθνικού πιάτου Κίμτσι. Επίσης χρησιμοποιείται ως τύλιγμα σε όστρακα και χοιρινό κρέας. Τα εξωτερικά φύλλα χρησιμοποιούνται σε σούπες. Λόγω των μεταναστών από τις ασιατικές χώρες είναι εύκολο να βρεθεί σε μεγάλες πόλεις της Βόρειας Αμερικής, της Ευρώπης και της Αυστραλίας. Η γεύση του είναι παρόμοια με αυτή του λάχανου και ταιριάζει με Τόφου, μανιτάρια και κολοκυθάκια. Το κινέζικο λάχανο συμβολίζει την ευημερία στην Κίνα και απεικονίζεται συχνά πάνω σε γυάλινα και πορσελάνινα σκεύη. To διάσημο λάχανο από νεφρίτη που βρίσκεται στο εθνικό μουσείο της Ταϊβάν απεικονίζει ένα κινέζικο λάχανο. Μποκ τσόι, το οποίο επίσης αποκαλείται κινέζικο λάχανο και ανήκει στο ίδιο είδος
Renault Sport

Η Renault Sport Technologies (Ρενώ Αγωνιστικές Τεχνολογίες) (πιο γνωστή ως Renault Sport, Renaultsport ή RST) είναι το τμήμα αγωνιστικών μετατροπών της γαλλικής αυτοκινητοβιομηχανίας Renault. Η ομάδα Φόρμουλα 1 της Renault, η Renault F1 δεν ανήκει στη Renault Sport, αν και χρησιμοποιούσε παλαιότερα αυτήν την ονομασία.

 Παράγει ειδικές εκδόσεις αυξημένων επιδόσεων (σε περιορισμένο αριθμό, σε συνεργασία με την Alpine), όπως το Mégane Renault Sport (Mégane RS) ή το νέο Renault Clio III RS. Διαγωνίζεται σε διάφορες εκδηλώσεις μηχανοκίνητου αθλητισμού (εκτός της Φόρμουλα 1). Ασχολείται με την διάθεση ειδικών προϊόντων της μπουτίκ της Renault Sport. Αποτελεί μέτοχο της SMA, μιας εταιρείας κατασκευής κινητήρων αεροσκαφών, που αποτελεί συμμαχία της RST, της EADS και της SAFRAN. Renault Twingo ΙΙ GT Gordini TCE 100 Renault Twingo ΙΙ RS Renault Twingo ΙΙ RS Gordini (δεν διατέθηκε στην Ελλάδα) Renault Wind Gordini (δεν διατέθηκε στην Ελλάδα) Renault Clio ΙΙΙ RS Renault Clio III GT Gordini Renault Clio ΙΙΙ RS Gordini (δεν διατέθηκε στην Ελλάδα) Renault Megane III GT Line Renault Megane III GT (δεν διατέθηκε στην Ελλάδα) Renault Megane III RS Renault Megane III RS Monaco GP (δεν διατέθηκε στην Ελλάδα) Renault Megane III RS Trophy (δεν διατέθηκε στην Ελλάδα) Renault Laguna III GT (δεν διατέθηκε στην Ελλάδα) Renault Laguna Coupe Monaco GP (δεν διατέθηκε στην Ελλάδα) Renault Clio II RS Renault Clio III GT Renault Clio III RS Renault F1 Renault Megane II GT Renault Megane II RS Renault Megane II RS Renault F1 Renault Megane II RS R26.R (δεν κυκλοφόρησε στην Ελλάδα) Renault Laguna II GT Formula Renault 3.5 - World Series By Renault Formula Renault 2.0 (Eurocup, Nothern European Cup, United Kingdom, Alps) Megane Trophy V6 (Eurocup) Clio Cup (Eurocup, France, United Kingdom, Italia) Megane III RS N4 Clio III RS R3 Twingo II RS R2 Twingo II RS R1 Renault Sport (στα αγγλικά)
Αξιώματα της Ευκλείδειας γεωμετρίας

Τα αξιώματα επί των οποίων στηρίζεται η Ευκλείδεια Γεωμετρία ονομάζονται γεωμετρικά αξιώματα. Πρόκειται για προτάσεις που θεωρούνται παραδεκτές χωρίς όμως και να αποδεικνύονται. Τα γεωμετρικά αξιώματα διακρίνονται σε τρεις βασικές κατηγορίες: Αξιώματα θέσης Αξιώματα ισότητας και Αξιώματα διάταξης

 Αξίωμα Ι: Μία ευθεία έχει τουλάχιστον δύο σημεία, ενώ υφίσταται τουλάχιστον ένα σημείο έξω από την ευθεία. Αξίωμα ΙΙ: Από δύο σημεία διέρχεται μία μόνο ευθεία. Αξίωμα ΙΙΙ: Μια ευθεία μπορεί να προεκταθεί απεριόριστα και από τα δύο μέρη, που ορίζουν τα δύο σημεία της. Συνεπώς η ευθεία δεν έχει ούτε αρχή, ούτε τέλος. Αξίωμα IV: Ένα επίπεδο έχει τρία τουλάχιστον σημεία που δεν βρίσκονται στην ίδια ευθεία και ένα σημείο έξω από το επίπεδο. Αξίωμα V: Από τρία σημεία που δεν βρίσκονται στην ίδια ευθεία ένα μόνο επίπεδο διέρχεται. Αξίωμα VI: Η ευθεία που ενώνει δύο σημεία επιπέδου είναι ευθεία του επιπέδου. Αξίωμα VII: Ένα επίπεδο μπορεί να προεκταθεί απεριόριστα και χωρίς τέλος. Αξίωμα VIII: Κάθε γεωμετρικό σχήμα χωρίς να μεταβληθεί μπορεί να αλλάξει θέση στο γεωμετρικό χώρο. Δύο γεωμετρικά σχήματα ονομάζονται ίσα όταν τοποθετούμενα το ένα επί του άλλου εφαρμόζουν ακριβώς σε όλα τα μέρη τους. Αξίωμα Ι: Ένα σχήμα είναι πάντοτε ίδιο με τον εαυτό του (ανακλαστική ιδιότητα). Αξίωμα ΙΙ: Όταν ένα σχήμα είναι ίσο με άλλο, τότε και το δεύτερο είναι ίσο με το πρώτο (συμμετρική ιδιότητα). Αξίωμα ΙΙΙ: Όταν δύο σχήματα είναι ίσα με ένα τρίτο, είναι και μεταξύ τους ίσα (μεταβατική ιδιότητα). Αξίωμα IV: Δύο σχήματα είναι αδύνατον να είναι ταυτόχρονα ίσα και άνισα. Τρία σημεία, έστω: Α, Β και Γ που βρίσκονται πάνω σε μια ευθεία (ε) λέμε ότι αποτελούν στην ευθεία την "διάταξη Α, Β, Γ" ή ότι τα τρία σημεία αυτά είναι διαδοχικά σημεία πάνω στην ευθεία. Τότε το σημείο Β λέγεται και ενδιάμεσο των Α και Γ. Αξίωμα Ι: Αν Α και Β είναι δύο διαφορετικά σημεία σε μια ευθεία τότε υπάρχει ένα τουλάχιστον σημείο Γ που είναι ενδιάμεσο των Α και Β στην ίδια ευθεία (ε) Αξίωμα ΙΙ: Αν Α και Β είναι επίσης δύο διαφορετικά σημεία σε μια ευθεία τότε υπάρχει ένα τουλάχιστον σημείο Γ που ανήκει στην ευθεία (ε) σε θέση τέτοια που το Β να είναι ενδιάμεσο των σημείων Α και Γ. Αξίωμα ΙΙΙ: Αν Α και Β είναι δύο διαφορετικά σημεία μιας ευθείας τότε υπάρχει ένα τουλάχιστον σημείο Γ που ανήκει στην ευθεία (ε) σε θέση τέτοια που το Α πλέον να είναι ενδιάμεσο των σημείων Β και Γ. Αξίωμα του Πας Αξιώματα Χίλμπερτ Αξίωμα των παραλλήλων
Bolivianos, el hado propicio

Το Bolivianos, el hado propicio ("Βολιβιανοί, ένα Ευνοϊκό Μέλλον") είναι ο εθνικός ύμνος της Βολιβίας και υιοθετήθηκε το 1851. Τον ύμνο έγραψε ο José Ignacio de Sanjinés, ενώ συνθέτης είναι ο Ιταλός Leopoldo Benedetto Vincenti.

 Bolivianos: el hado propicio coronó nuestros votos y anhelos. Es ya libre, ya libre este suelo, ya cesó su servil condición.Al estruendo marcial que ayer fuera y al clamor de la guerra horroroso, siguen hoy, en contraste armonioso, dulces himnos de paz y de unión.De la Patria, el alto nombre, en glorioso esplendor conservemos. Y en sus aras de nuevo juremos: ¡morir antes que esclavos vivir!Loor eterno a los bravos guerreros, cuyo heroico valor y firmeza, conquistaron las glorias que empieza hoy Bolivia feliz a gozar.Que sus nombres, en mármol y en bronce, a remotas edades transmitan, y en sonoros cantares repitan: ¡Libertad, Libertad, Libertad!Esta tierra inocente y hermosa, que ha debido a Bolívar su nombre, es la patria feliz donde el hombre goza el bien de la dicha y la paz.Que los hijos del grande Bolívar hayan mil y mil veces jurado: morir antes que ver humillado de la Patria el augusto pendón.De la Patria, el alto nombre, en glorioso esplendor conservemos. Y en sus aras de nuevo juremos: ¡morir antes que esclavos vivir! Βολιβιανοί, ένα πιο ευνοϊκό πεπρωμένο έχει επιτέλους στέψει τους όρκους σας και τις προσμονές σας. Αυτή η χώρα είναι ελεύθερη, επιτέλους ελεύθερη. Η δουλεία στην οποία πρώτα βρισκόταν έχει πια παρέλθει. Η αναταραχή του πολέμου του χθες και ο φρικτός ήχος του πολέμου ακολουθούνται σήμερα, σε αρμονική αντίθεση, από γλυκούς ύμνους, της ειρήνης και της ενότητας.(επανάληψη δύο προηγούμενων σειρών)ΡεφρένΑς κρατήσουμε το ευγενικό όνομα της χώρας μας στη δοξασμένη λάμψη. Και για μια ακόμη φορά πρέπει να ορκιστούμε στους βωμούς της Καλύτερα να πεθάνουμε, παρά να ζούμε ποτέ ως σκλάβοι. (τρις)Αυτή η αθώα και όμορφη χώρα, που οφείλει το όνομά της στον Μπολίβαρ, είναι η χαρούμενη πατρίδα όπου οι άνθρωποι απολαμβάνουν τα αγαθά της καλής τύχης και της ειρήνης. Ας ορκιστούν οι γιοι του ισχυρού Μπολίβαρ , χιλιάδες και χιλιάδες φορές, καλύτερα να πεθάνουν παρά να δουν να εξευτελίζεται ξανά η εξαίσια σημαία της χώρας (επανάληψη δύο προηγούμενων σειρών) Αιώνιοι έπαινοι στους γενναίους πολεμιστές των οποίων ο ηρωισμός και η δύναμη κατέκτησαν την ελευθερία και τη δόξα τις οποίες η ευτυχισμένη Βολιβία δίκαια άρχισε να απολαμβάνει! Ας σκορπούν τα ονόματά τους, αθάνατα πάνω στο μάρμαρο και στο χαλκό τη δόξα τους στις μελλοντικές γενιές. Και με το συνταρακτικό τους τραγούδι ας επαναλαμβάνουν το απλό τους κάλεσμα: Ελευθερία! Ελευθερία! Ελευθερία! (επανάληψη δύο προηγούμενων σειρών).ΡεφρένΑς κρατήσουμε το ευγενικό όνομα της χώρας μας στη δοξασμένη λάμψη. Και για μια ακόμη φορά πρέπει να ορκιστούμε στους βωμούς της Καλύτερα να πεθάνουμε, παρά να ζούμε ποτέ ως σκλάβοι. (τρις) Πλήρη κείμενα στη Βικιθήκη. Πλήρη κείμενα στα ισπανικά στην ισπανική Βικιθήκη.
2306 Μπάουσινγκερ

Ο Μπάουσινγκερ (Bauschinger) είναι ένας αστεροειδής της Κύριας Ζώνης Αστεροειδών με απόλυτο μέγεθος (όπως ορίζεται για το Ηλιακό Σύστημα) 11,40. Ανακαλύφθηκε το 1939 από τον Γερμανό αστρονόμο Καρλ Ράινμουτ, που παρατηρούσε από τη Χαϊδελβέργη, και πήρε το όνομά του προς τιμή του Γερμανού αστρονόμου Γιούλιους Μπάουσινγκερ (Julius Bauschinger, 1860-1934).

 Η μέση διάμετρος του Μπάουσινγκερ εκτιμάται σε 21,27 χιλιόμετρα. Ο φασματικός τύπος του είναι X, ενώ το γεωμετρικό άλβεδό του είναι 0,108 ± 0,023. Ο Μπάουσινγκερ περιστρέφεται γύρω από τον εαυτό του μία φορά κάθε 21 ώρες και 38 λεπτά, μία μάλλον αργή περιστροφή για αστεροειδή. Τροχιά από το JPL (Java) / Εφημερίδα
Θεόδωρος Στεφανίδης

Ο Θεόδωρος Στεφανίδης (1896 – 13 Απριλίου 1983) ήταν γιατρός, λογοτέχνης και μεταφραστής. Μετέφρασε στα αγγλικά, σε συνεργασία με τον Γιώργο Κατσίμπαλη, ποιήματα των μεγαλύτερων Νεοελλήνων ποιητών (Παλαμάς, Δροσίνης, Καβάφης, Καρυωτάκης, Σεφέρης κ.ά.). Επίσης έγραψε και ο ίδιος ποιήματα στα αγγλικά. Ήταν άνθρωπος ευρύτατης παιδείας και με ποικίλα ενδιαφέροντα. Εκτός από την ιατρική, τη μετάφραση και τη λογοτεχνία, ασχολήθηκε και με τη βιολογία και την αστρονομία, και δημοσίευσε σχετικές μελέτες. Ο Χένρυ Μίλλερ στο έργο του Ο Κολοσσός του Μαρουσιού έγραψε για τον Στεφανίδη: Μια μέρα ο Θεόδωρος έπεσε πάνω μας- ο δόκτωρ Θεόδωρος Στεφανίδης. Όσο μπορεί κανείς να ξέρει για τα φυτά, τα ορυκτά, τα δέντρα, τα λουλούδια, τα βράχια, τις κατώτερες μορφές του ζωικού κόσμου, μικρόβια, αρρώστιες, άστρα, πλανήτες, κομήτες και τα λοιπά, το ήξερε.

 Ο Στεφανίδης γεννήθηκε το 1896 στην Ινδία. Ο πατέρας του ήταν βαμβακέμπορας από τη Σμύρνη και η μητέρα του ήταν το γένος Ράλλη. Το 1907 η οικογένεια εγκαταστάθηκε στην Κέρκυρα. Αφού σπούδασε ιατρική στο Παρίσι επέστρεψε στην Κέρκυρα όπου άνοιξε ακτινολογικό εργαστήριο και παράλληλα ασχολήθηκε με τη βιολογία. Μελέτησε την υδροβιολογία των γλυκών υδάτων διαφόρων περιοχών της Ελλάδας και έγραψε την μελέτη Επισκόπηση της υδροβιολογίας των γλυκών υδάτων της Κέρκυρας και ορισμένων άλλων περιοχών της Ελλάδας που εκδόθηκε από την Ακαδημία Αθηνών το 1948. Στο μακεδονικό μέτωπο, όπου υπηρέτησε ως εθελοντής στη διάρκεια του Πρώτου Παγκοσμίου πολέμου, γνωρίστηκε με τον το Γιώργο Κατσίμπαλη με τον οποίο συνεργάστηκε μετά τον πόλεμο στην μετάφραση και έκδοση στην αγγλική γλώσσα πρώτα μιας σειράς ποιημάτων του Κωστή Παλαμά (Poems by Kostes Palamas) και αργότερα μιας ανθολογίας από το έργο κορυφαίων νεοελλήνων ποιητών (Παλαμά, Δροσίνη, Καβάφη,Καρυωτάκη, Σεφέρη κ.α.) με τον τίτλο Modern Greek Poems(Λονδίνο 1926). Το 1935 συναντήθηκε στην Κέρκυρα με το συγγραφέα Λώρενς Ντάρελ. Το 1939 πήγε με υποτροφία του Ιδρύματος Ροκφέλερ στην Κύπρο προκειμένου να ασχοληθεί με την ελονοσία. Πήρε μέρος και στο Β’ Παγκόσμιο Πόλεμο και συμμετείχε στην μάχη της Κρήτης όπου υπηρέτησε ως αξιωματικός του υγειονομικού του βρετανικού στρατού. Τις εμπειρίες του από την Μάχη της Κρήτης τις κατέγραψε στο βιβλίο του με τίτλο Climax in Crete (1946). Στα τέλη της δεκαετίας του εξήντα ο Στεφανίδης αποχώρησε από το βρετανικό νοσοκομείο που εργαζόταν και μαζί πάντα με τον Κατσίμπαλη συνέχισε την μετάφραση και έκδοση στα αγγλικά του έργου του Παλαμά. Αργότερα ο Στεφανίδης μόνος του απέδωσε στα αγγλικά τον Ερωτόκριτο (που εκδόθηκε μετά το θάνατό του) και μετέφρασε και δημοσίευσε στο The Greek Gazette επεισόδια του Καραγκιόζη. Ασχολήθηκε και προσωπικά με την ποίηση. Έγραψε στα Αγγλικά: The Golden Face (1965), Cities of Mind (1969) και Words in a Crucible (1973). Ο Στεφανίδης πέθανε στο Λονδίνο, όπου είχε εγκατασταθεί μόνιμα μετά το τέλος του Β’ Παγκοσμίου Πολέμου, το 1983. Εγκυκλοπαίδεια Πάπυρος Λαρούς Μπριτάννικα, τόμ. 48 Βιβλιοθήκη, Ένθετο εφημερίδας Ελευθεροτυπία, 16 Μαρτίου 2007
Πεταλιοί

Οι Πεταλιοί είναι νησιωτικό σύμπλεγμα που βρίσκεται στον νότιο Ευβοϊκό κόλπο. Ανήκουν στον δήμο Καρύστου της περιφέρειας Στερεάς Ελλάδας. Το σύμπλεγμα περιλαμβάνει 10 νησιά τα οποία είναι όλα ακατοίκητα. Στο κοντινό παρελθόν όμως, διατηρούσαν έναν μικρό πληθυσμό η Μεγαλόνησος και το Χερσονήσι τα οποία είναι και τα μεγαλύτερα νησιά του συμπλέγματος. Τα υπόλοιπα νησιά του συμπλέγματος είναι τα Αβγό, Λαμπερούσα, Λουλούδι, Μακρονήσι, Ποντικόνησο, Πράσο, Τράγος και Φούντι. Η συνολική έκταση του συμπλέγματος είναι περίπου 22,5 τετραγωνικά χιλιόμετρα. Τα νησιά που αποτελούν το σύμπλεγμα αναφέρονται παρακάτω κατά αλφαβητική σειρά.

 Οι Πεταλιοί την εποχή της τουρκοκρατίας ανήκαν στον Ομέρ πασά της Καρύστου και φιλοξενούσαν το χαρέμι του. Το 1830 προσφέρθηκαν από το ελληνικό κράτος στον τσάρο Νικόλαο Α' ως ευγνωμοσύνη για την αποτελεσματική του συνδρομή στην απελευθέρωση της Ελλάδας. Το 1867, ο διάδοχός του Αλέξανδρος Β' τα έκανε δώρο στην ανηψιά του Όλγα Κωνσταντίνοβνα στον γάμο της με τον βασιλιά των Ελλήνων Γεώργιο. Αργότερα, ο πρίγκιπας Γεώργιος τα πούλησε στον εφοπλιστή Εμπειρίκο. Στην οικογένεια Εμπειρίκου εξακολουθούν να ανήκουν μέχρι σήμερα. Το 2016 φέρεται να πέρασε στην οικογένεια Δαβίδ. Wikimapia - Οι Πεταλιοί
Αγγλικό πρωτάθλημα ποδοσφαίρου ανδρών 2012-2013

Το Αγγλικό Πρωτάθλημα Ποδοσφαίρου Ανδρών 2012-2013 ή αλλιώς Premier League ήταν η 21η διοργάνωση από την καθιέρωση της Premier League. Πρωταθλήτρια αναδείχθηκε η Μάντσεστερ Γιουνάιτεντ η οποία εξασφάλισε μαθηματικά τον τίτλο από την 34η αγωνιστική.

 Πηγή: Barclays Premier LeagueΚανόνες βαθμολογίας: 1ος Βαθμοί; 2ος Γενική Διαφορά τερμάτων; 3ος Καλύτερη επίθεση 1:Η Σουόνσι κέρδισε μια θέση στον 3ο Προκριματικό Γύρο του Europa League χάρη στην κατάκτηση του League Cup. 2:Η Γούιγκαν Αθλέτικ κέρδισε μια θέση στους ομίλους του Γιουρόπα Λιγκ 2013-2014 χάρη στην κατάκτηση του FA Cup. Πηγή: Premier League1 Η γηπεδούχος ομάδα παρατίθεται στην αριστερή πλευράΧρώματα: Μπλε = νίκη γηπεδούχου ομάδας, Κίτρινο = ισοπαλία, Κόκκινο = νίκη φιλοξενούμενης ομάδας Πρώτο γκολ στη σεζόν:Μίτσου της Σουόνσι εις βάρος της Κουίνς Παρκ Ρέιντζερς(18 Αυγούστου 2012). Γρηγορότερο γκολ σε αγώνα:Ο Τίο Γουόλκοτ της Άρσεναλ σκόραρε σκόραρε σε 21 δευτερόλεπτα απέναντι στην Κουίνς Παρκ Ρέιντζερς(4 Μαΐου 2013). Σκορ νίκης με τη μεγαλύτερη διαφορά:Η Τσέλσι κέρδισε την Άστον Βίλα με 8 γκολ διαφορά(8-0)(23 Δεκεμβρίου 2012). Τα περισσότερα γκολ που έχουν σημειωθεί σε ματς και απ'τις 2 ομάδες: Άρσεναλ-Νιούκασλ Γιουνάιτεντ 7-3(10 γκολ)(29 Δεκεμβρίου 2012). Γουέστ Μπρόμιτς Άλμπιον-Μάντσεστερ Γιουνάιτεντ 5-5(10 γκολ)(19 Μαΐου 2013). Τα περισσότερα γκολ που έχουν σημειωθεί σε ματς απ'την 1 ομάδα:Τσέλσι-Άστον Βίλα 8-0(8 γκολ)(23 Δεκεμβρίου 2012). Τα περισσότερα γκολ που έχει πετύχει 1 ομάδα σε ματς στο οποίο ηττήθηκε:(3 γκολ) 1)Ρέντινγκ-Μάντσεστερ Γιουνάιτεντ 3-4(1 Δεκεμβρίου 2012) 2)Σουόνσι-Νόργουιτς 3-4(8 Δεκεμβρίου 2012) 3)Μάντσεστερ Γιουνάιτεντ-Νιούκασλ Γιουνάιτεντ 4-3(26 Δεκεμβρίου 2012) 4)Νόργουιτς-Μάντσεστερ Σίτι 3-4(29 Δεκεμβρίου 2012) 5)Άρσεναλ-Νιούκασλ Γιουνάιτεντ 7-3(29 Δεκεμβρίου 2012). Περισσότερες κίτρινες κάρτες(ομάδα): Στόουκ Σίτι(78 κάρτες). Περισσότερες κίτρινες κάρτες(παίκτης): Κράιγκ Γκάρντνερ της Σάντερλαντ(10 κάρτες) Μπράντλεϋ Τζόνσον της Νόργουιτς(10 κάρτες) Μάθιου Λότον της Άστον Βίλα(10 κάρτες) Λουίς Σουάρεζ της Λίβερπουλ(10 κάρτες) Περισσότερες κόκκινες κάρτες(ομάδα): Άρσεναλ(5 κάρτες) Περισσότερες κόκκινες κάρτες(παίχτης): Στίβεν Πίεναρ της Έβερτον(2 κάρτες) Στιβ Σίντγουελ της Φούλαμ(2 κάρτες)
Σέρχιο Ρομέρο

Ο Σέρχιο Ρομέρο (Ισπανικά: Sergio Germán Romero, πλήρες όνομα: Σέρχιο Χερμάν Ρομέρο, γεννημένος στις 22 Φεβρουαρίου 1987) είναι διεθνής Αργεντίνος ποδοσφαιριστής που αγωνίζεται ως τερματοφύλακας, ο οποίος τελευταία αγωνίστηκε στη Μάντσεστερ Γιουνάιτεντ.

 Ξεκίνησε την επαγγελματική του καριέρα με τη Ράσινγκ το 2007 και στη συνέχεια μεταγράφηκε στην ολλανδική Άλκμααρ. Στις 22 Αυγούστου 2011 μεταγράφηκε στην ιταλική Σαμπντόρια έναντι άγνωστης αμοιβής που υπολογίζεται σε € 3.500.000. Για την περίοδο 2013–2014, ο Ρομέρο πήγε δανεικός στη Μονακό. Επιστρέφοντας στη Σαμπντόρια, ήταν συχνά αντικαταστάτης του Εμιλιάνο Βιβιάνο. Στις 27 Ιουλίου 2015, ελεύθερος πλέον από το συμβόλαιό του, υπέγραψε ένα νέο τριετές συμβόλαιο με δυνατότητα παράτασης για ένα ακόμη έτος, στην Μάντσεστερ Γιουνάιτεντ, έτσι συνεργάζεται και πάλι με τον φαν Χάαλ, τον πρώην προπονητή του στην Άλκμααρ.Έχει εκπροσωπήσει την Αργεντινή στο Πρωτάθλημα Νέων της Νοτίου Αμερικής το 2007, στο Παγκόσμιο Κύπελλο Κ-20 το 2007, στο Παγκόσμιο Κύπελλο του 2010 και του 2014, καθώς και στους Θερινούς Ολυμπιακούς Αγώνες του 2008, όταν η Αργεντινή κέρδισε το χρυσό μετάλλιο. Στις 24 Μαΐου 2017 κατέκτησε με τη Μάντσεστερ Γιουνάιτεντ το Γιουρόπα Λιγκ. Official website (Ισπανικά)
Λεώφρων

Ο Λεώφρων ή Λεόφρων ήταν γιος του Αναξίλαου, τυράννου του Ρηγίου και της Μεσσήνης. Σύμφωνα με τον Διονύσιο τον Αλικαρνασσεύς, διαδέχθηκε τον πατέρα του στην εξουσία.

 Είναι πιθανό να ήταν ο μεγαλύτερος από τους δύο γιους του Αναξίλαου, στο όνομα του οποίου ο Μίκυθος ανέλαβε την κυριαρχία, και στη συνέχεια με την υποκίνηση του Ιέρωνα των Συρακουσών, στερήθηκε την εξουσία του. Ο Διόδωρος ο Σικελιώτης, από τον οποίο μαθαίνουμε αυτά τα γεγονότα, δεν αναφέρει τα ονόματα των δύο νεαρών αρχόντων, αλλά αναφέρει επίσης, ότι η βασιλεία τους κράτησε έξι χρόνια (467–461 π.Χ.), μέχρι που εκδιώχθηκαν από μια λαϊκή εξέγερση, τόσο στο Ρήγιο όσο και στη Ζάγκλη. Ο Λεώφρων αναφέρεται αλλού ότι άσκησε πόλεμο ενάντια στην γειτονική πόλη των Λοκρών. Στέφθηκε νικητής στο ιππικό αγώνισμα του κέλη κατά τους 78ους (468 π.Χ.) ολυμπιακούς αγώνες της αρχαιότητας. Μετά την νίκη του αναφέρεται πως παρέθεσε δεξίωση για όλους τους παρευρισκομένους της διοργάνωσης, ενώ ο ποιητής Σιμωνίδης ο Κείος έγραψε επινίκια ωδή για αυτόν. Υπάρχει και η άποψη ότι η νίκη του Λεώφρωνος συγχέεται με αυτή του πατέρα του, Αναξίλαου, στην απήνη. Αντιθέτως ο Αθήναιος ο Ναυκρατίτης, συνδέει τη νίκη του Λεώφρωνος με αυτές του Αλκιβιάδη, καθώς λέγει «Ἀλκιβιάδης δὲ Ὀλύμπια νικήσας ἅρματι... τὸ αὐτὸ ἐποίησε καὶ Λεώφρων Ὀλυμπίασιν…», είναι φανερό ότι εννοεί πως οι νίκες αυτές έγιναν στο τέθριππο, όπου το 416 π.Χ. ξέρουμε ότι νίκησε ο Αλκιβιάδης.
Αστυνόμη

Η Αστυνόμη είναι όνομα με το οποίο είναι γνωστοί οι παρακάτω χαρακτήρες στην ελληνική μυθολογία: Μια από τις Νιοβίδες. Κόρη του Ταλαού και μητέρα του Καπανέως από τον Ιππόνοο. Η γνωστότερη με το πατρωνυμικό Χρυσηίδα της Ιλιάδας. Η μητέρα του Άρη της Καληδόνας.

 Γάιος Ιούλιος Υγίνος: Fabulae from The Myths of Hyginus translated and edited by Mary Grant. University of Kansas Publications in Humanistic Studies. Online version at the Topos Text Project. Ομήρου Ιλιάδα (αγγλ. μετάφρ A.T. Murray, Ph.D.), 2 τόμοι, Cambridge, MA., Harvard University Press; London, William Heinemann, Ltd. 1924. Online version at the Perseus Digital Library. Homer, Homeri Opera in five volumes. Oxford, Oxford University Press. 1920. Greek text available at the Perseus Digital Library. Lucius Mestrius Plutarchus, Morals translated from the Greek by several hands. Corrected and revised by. William W. Goodwin, PH. D. Boston. Little, Brown, and Company. Cambridge. Press Of John Wilson and son. 1874. 5. Online version at the Perseus Digital Library.
Παγγαίο όρος

Το Παγγαίο όρος είναι μεγάλος ορεινός όγκος της Ελλάδας που εκτείνεται στους νομούς Καβάλας και Σερρών. Στο βουνό και στις γύρω από αυτό περιοχές υπάρχουν πολλές και μεγάλες πηγές, καθώς και ρέματα που τροφοδοτούνται από το βουνό. Η υψηλότερη κορυφή του είναι το "Μάτι" με υψόμετρο 1.956 μέτρα. Τα δασαρχεία Καβάλας και Σερρών είναι υπεύθυνα για την προστασία του βουνού.

 Κατά την ελληνική μυθολογία το όρος αρχικά ονομαζόταν Καρμάνιον, για να ονομαστεί μετέπειτα Παγγαίον από τον Παγγαίο, γιο του θεού Άρη και της Κριτοβούλης, ο οποίος, μη μπορώντας να αντέξει τις τύψεις του για την αιμομιξία που άθελά του διέπραξε με την θυγατέρα του, αυτοκτόνησε πάνω στο όρος αυτό.Το Παγγαίο όρος αναφέρεται συχνά από τις αρχαίες ελληνικές και λατινικές πηγές και ήταν ιδιαίτερα φημισμένο για τα αργυρωρυχεία και χρυσωρυχεία του, καθώς και για τη ναυπηγήσιμη ξυλεία που παρείχαν τα δάση του. Ακόμη περίφημα ήταν τα εκατόφυλλα τριαντάφυλλα που φύονταν σε αυτό.Ο Αισχύλος στην τραγωδία Πέρσαι αναφέρει το όρος Παγγαίο στην περιγραφή της πορείας που ακολούθησαν οι ηττημένοι Πέρσες: « ἔς τε Μακεδόνων χώραν ἀφικόμεσθ᾽, ἐπ᾽ Ἀξιοῦ πόρον, Βόλβης θ᾽ ἕλειον δόνακα, Πάγγαιόν τ᾽ ὄρος » («φτάσαμε στη Μακεδονία, στον Αξιό, και στους βάλτους και τις καλαμιές της Βόλβης και στο Παγγαίο όρος»). Στην κορυφή του Παγγαίου όρους βρισκόταν το φημισμένο ιερό του Διονύσου, το οποίο είχαν υπό τον έλεγχό τους οι Σάτρες. Στο μαντείο υπήρχε μια γυναίκα ως «προμάντιδα», δηλαδή σαν Πυθία. Επίσης είχε έμπειρους ιερείς, τους «προφήτες», προερχόμενους από το πολεμικό φύλο των μαχαιροφόρων Βησσών της Ροδόπης, οι οποίοι μετέφεραν στους πιστούς τους χρησμούς που ο Βάκχος ενέπνεε στην προμάντιδα.Τα «ακιδογραφήματα» ή τα «βραχογραφήματα» του Παγγαίου αποτελούν σχεδιάσματα πάνω στον γρανίτη ή τον ασβεστόλιθο, συνηθέστατα στο ύπαιθρο, αλλά σε ορισμένες περιπτώσεις και μέσα σε σπήλαια. Παριστάνουν ζώα, ανθρώπους, αγρίμια του δάσους αλλά οι αρχαιολογικές γνώσεις για αυτά είναι ελάχιστες.Στη βόρεια πλαγιά του όρους και σε υψόμετρο περίπου 600 μέτρων, βρίσκεται η Ιερά Μονή Παναγίας Εικοσιφοίνισσας. Η Μονή είναι κτισμένη στην πλαγιά ενός υψώματος, στη θέση του ιερού μαντείου του Διονύσου. Η ίδρυση της μονής ανάγεται στον 5ο αι. μ.Χ. και τα νεότερα χρόνια αποτέλεσε σημαντική εστία παιδείας του υπόδουλου Ελληνισμού. Το Παγγαίο είναι και γνωστό ως το Χρυσοφόρο Παγγαίο λόγω των πλούσιων κοιτασμάτων χρυσού και αργυρού που εκμεταλλεύτηκε στην αρχαιότητα ο Φίλιππος Β’ Βασιλιά των Μακεδόνων. Μια απο τις εισόδους των μεταλλείων είναι ακόμα διακριτή, λίγο πριν το Καταφύγιο Χατζηγεωργίου επί του παλαιού ορεινού δρόμου. Δασικά χωριά στην Ελλάδα Μονή Παναγίας Εικοσιφοινίσσης Πολυμέσα σχετικά με το θέμα Pangaion στο Wikimedia Commons
Άλμπερτ Κάντερ

Ο Άλμπερτ Κάντερ (αγγλικά: Albert Kanter, 11 Απριλίου 1897 - 17 Μαρτίου 1973) ήταν ο δημιουργός των Κλασικών Εικονογραφημένων και των Παιδικών Κλασικών Εικονογραφημένων. Ο Κάντερ ξεκίνησε την δημιουργία των Κλασικών Εικονογραφημένων με τους Τρεις σωματοφύλακες τον Οκτώβριο 1941. Η απόδοση κλασικών μυθιστορημάτων σε κόμικς έκανε δημοφιλείς τις κλασικές ιστορίες σε παιδιά και εφήβους.

 Ο Κάντερ γεννήθηκε στο Μπαράναβιτσι της Ρωσικής Αυτοκρατορίας και το 1904 μετανάστευσε στις ΗΠΑ. Έζησε για ένα διάστημα στο Νιου Χάμσαϊρ. Σε ηλικία 16 ετών εγκατέλειψε το σχολείο και εργάστηκε για χρόνια ως πωλητής σε κατάστημα με είδη ταξιδιού. Παντρεύτηκε τη Ρόουζ Έρενριτς το 1917 και μετακόμισε στην Τζόρτζια. Απέκτησε τρία παιδιά. Ο Κάντερ είναι περισσότερο γνωστός για τη δημιουργία των Κλασικών Εικονογραφημένων, τα οποία είχαν τεράστια επιτυχία δεδομένου του αριθμού των ανατυπώσεων των τευχών 1, 2, 3 και 5, κάτι που δεν είχε συμβεί ποτέ μέχρι τότε στην βιομηχανία των κόμικς. Η επιτυχία των κόμικς έκανε γνωστά τα κλασικά μυθιστορήματα σε ένα ευρύ κοινό παιδιών και εφήβων για αρκετές δεκαετίες. Και οι 169 τίτλοι των Κλασικών Εικονογραφημένων έχουν ανατυπωθεί, μερικά από τα οποία περισσότερες από 25 φορές. Τον Μάρτιο του 1947 τα Κλασικά Κόμικ έγιναν Κλασικά Εικονογραφημένα, μετά την κυκλοφορία του 35ου τεύχους που είχε τίτλο Οι τελευταίες μέρες της Πομπηίας. Ο Κάντερ δημιούργησε τα Παιδικά Κλασικά Εικονογραφημένα το 1953, τα οποία είχαν παρόμοια επιτυχία. Παρά την επιτυχία των Κλασικών Εικονογραφημένων, ο Άλμπερτ Κάντερ πούλησε την επιχείρηση στον Πάτρικ Φρόλεϊ και η σειρά σταμάτησε να εκδίδεται το 1971. Jack Lake Productions - Classic Illustrated Junior Comics Classic Comic Store - UK Publishers of the modern series of Classics Illustrated and dealers in vintage and modern comic books
Προγκρές 2

Το Προγκρές 2 (ρωσικά: Прогресс-2) ήταν σοβιετικό μη επανδρωμένο διαστημόπλοιο το οποίο εκτοξεύτηκε το 1978 για να ανεφοδιάσει τον διαστημικό σταθμό Σαλιούτ 6. Ήταν το δεύτερο διαστημόπλοιο τύπου Προγκρές, συγκεκριμένα της αρχικής έκδοσης 7K-TG, που στάλθηκε στο διάστημα και ταυτόχρονα το δεύτερο από δώδεκα συνολικά που συνδέθηκε με τον Σαλιούτ 6. Μετέφερε προμήθειες για το πλήρωμα του σταθμού, καύσιμα για την διεξαγωγή τροχιακών ελιγμών καθώς και επιστημονικό εξοπλισμό.

 Το Προγκρές 2 εκτοξεύτηκε με πύραυλο Soyuz-U από το κοσμοδρόμιο του Μπαϊκονούρ στις 7 Ιουλίου 1978. Μετά την επιτυχή εκτόξευσή του πήρε τον κωδικό COSPAR 1978-070A και τον αριθμό 10979 στον Κατάλογο Δορυφόρων της NORAD. Συνδέθηκε με τον Σαλιούτ 6 στις 9 Ιουλίου (12:58:59 UTC) ενώ την ίδια περίοδο βρίσκονταν στην άλλη του θύρα το Σογιούζ 29. Το πλήρωμα αποτελούνταν τότε από τους κοσμοναύτες Βλαντίμιρ Κοβαλγιόνοκ και Αλεξάντρ Ιβάντσενκοφ. Πέραν των προαναφερθέντων, το Προγκρές μετέφερε και την κάμινο Κριστάλ για την διεξαγωγή πειραμάτων.Το διαστημόπλοιο αποσυνδέθηκε από τον σταθμό στις 2 Αυγούστου (04:57:44 UTC) και παρέμεινε σε τροχιά μέχρι και την 4η του ίδιου μήνα, οπότε κατόπιν εντολής καταστράφηκε στην ατμόσφαιρα (περ. στις 02:15). Τέσσερις ημέρες αργότερα εκτοξεύτηκε το Προγκρές 3, επίσης με προορισμό τον Σαλιούτ 6. Διαστημικές αποστολές το 1978
Chris and Moira

Οι Chris and Moira ήταν ντουέτο από τη Μάλτα, με μέλη τη Moira Stafrace και τον Κρις Σικλούνα. Ήταν περισσότερο γνωστοί για την εκπροσώπηση της Μάλτας στον Διαγωνισμό Eurovision 1994.

 Η Stafrace γεννήθηκε στη Μάλτα το 1970. Σε ηλικία 12 ετών ξεκίνησε την καριέρα της στο τραγούδι. Αγόρασε μια κιθάρα και ξεκίνησε να τραγουδά με διάφορα συγκροτήματα. Έλαβε μέρος σε αρκετά φεστιβάλ όπου κέρδισε πολλά βραβεία. Το 1992 έλαβε το βραβείο Καλύτερης Προσωπικότητας στη μουσική βιομηχανία της χώρας της. Το 1993 συνάντησε και ερωτεύτηκε τον κιθαρίστα, Κρις Σικλούνα. Ο Σικλούνα γεννήθηκε στη Μάλτα το 1959 και σε ηλικία 8 ετών ξεκίνησε τις σπουδές του στη μουσική ενώ πέρασε το μεγαλύτερο μέρος της δεκαετίας 1980 εργαζόμενος ως ελεύθερος επαγγελματίας στο ΗΒ. Ηχογράφησε τον πρώτο του δίσκο το 1979, με τίτλο 'Starlights', ως τραγουδιστής και συνθέτης ενός συγκροτήματος. Το 1990 κυκλοφόρησε ο δίσκος 'Ever Changing Moods' από το συγκρότημα Getting Closer. Ένα από τα τραγούδια του δεύτερου δίσκου των Getting Closer, το 'This Time', επιλέχθηκε για να εκπροσωπήσει τη Μάλτα στον Διαγωνισμό Eurovision 1993 με τον William Mangion. Σε αυτόν τον διαγωνισμό, ο Σικλούνα συνάντησε τη Stafrace και το 1994 συνέθεσε τη μουσική για το τραγούδι More than Love, που εκπροσώπησε τη χώρα τους στον Διαγωνισμό Τραγουδιού στο Δουβλίνο. Έλαβαν την 5η θέση με 97 πόντους - ένα από τα καλύτερα αποτελέσματα για τη Μάλτα. Το 1999, το ντουέτο επέστρεψε στην Eurovision, αυτή τη φορά γράφοντας το τραγούδι Believe 'n Peace για το γυναικείο συγκρότημα Times Three. Η τραγουδίστρια του συγκροτήματος ήταν η αδερφή της Stafrace. Ο Σικλούνα και η Stafrace ήταν στη σκηνή κάνοντας τα φωνητικά. Ο Σικλούνα πέθανε τον Φεβρουάριο 2022, σε ηλικία 62 ετών. Eurovision Song Contest Today Unofficial Site The official site of the Eurovision Song Contest Δισκογραφία Chris and Moira στο Discogs
Ρυτό

Το ρυτό πληθ. ρυτά από το αρχαιοελληνικό ῥυτόν είναι δοχείο για πόσιμα υγρά ή χοές κατά τη διάρκεια σχετικών τελετουργιών. Εισηγμένα στην Ελλάδα μετά τους περσικούς πολέμους τα ρυτά ήταν γνωστά στην αρχαία Περσία, όπου ονομάζονταν τακούκ (تکوک).

 Η λέξη αναφέρεται ότι προέρχεται από το ρήμα ρειν, και πιθανώς προέρχεται από Πρωτοϊνδοευρωπαϊκό *sreu-. Στην τυπολογία του αγγείου ανήκουν χαρακτηριστικά όπως το ανοικτό στόμιο και η οπή κοντά στον πυθμένα που πιθανώς χρησίμευε στη διάχυση του υγρού. Η λέξη ρυτόν δεν υπάρχει στη μυκηναϊκή Ελληνική, αλλά το ταυρόμορφο μινωικό ρυτόν, αναφέρεται σε πινακίδες της Κνωσού, όπως για παράδειγμα η πινακίδα 231 (K872), ως Κε-ρα-α, με το ιδεόγραμμα του ταύρου. Εικόνες ρυτών:Λεοντόμορφο ρυτόν από την περίοδο των Αχαιμενιδών Μινωικό ταυρόμορφο ρυτό Προϊστορικά ευρωπαϊκά ρυτά Θιβετιανό ρυτό Αιγυπτιακό ρυττό με κρητική τεχνοτροπία Απεικόνιση σε αττικό ερυθρόμορφο αγγείο, σάτυρος που κρατά ρυτόΣχετικά άρθρα:Smith, Dictionary of Greek and Roman Antiquities, στο "Rhyton" Karla Huebner, "A Minoan Vase from Zakros, Crete: The Sanctuary Rhyton", στο ANISTORITON Issue P032 of 7 June 2003